stanford-oval/wikipedia huggingface dataset:
אהבה חדשה (תוכנית טלוויזיה)
ביקורת > עונה 2

ליאור תושיה מאתר "מעריב" נתנה לתוכנית ביקורת שלילית: ”מה שקיבלנו על המרקע היו שורת ספיד דייטים מביכים”, אך גם ציינה: ”הצלחנו ללקט כמה רגעים שהשאירו אותנו אופטימיים (וגם כמה כאלו שגרמו לנו להבין שרווקות זה לא כזה נורא)”.
ליאת אלקיים מעיתון "הארץ" כתבה על התוכנית שהיא ”מעוררת תשוקה עזה לעונה הבאה של "חתונה ממבט ראשון", הריאליטי הרומנטי של המתחרה 'קשת 12'”.
סמדר שילוני מאתר "ynet" ציינה לטובה את השיפור בליהוק של העונה ביחס לעונה הקודמת: ”ההוכחה המובהקת ביותר לכך שברשת הפיקו לקחים אחרי העונה הראשונה של התוכנית היא הליהוק. לא עוד ארבע נשים שנראות ומתנהגות כמו אב-הטיפוס התל אביבי”.
ביקורת > עונה 3

סמדר שילוני מאתר "ynet" לא התחברה למוטיב החוזר של הליהוקים בכל עונה וטענה שהתוכנית ”מביאה למסך את אותו טייפ-קאסט מצומצם”. בנוסף היא הגדירה את המנחה מאיה ורטהיימר בתור ”נקודת האור הג'ינג'ית שמצליחה להכניס קצת אדג' לתוכנית” וציינה ש”השיחות שלה עם הרווקות הן הדבר הכי מרענן בתוכנית”.
אופיר סגרסקי מאתר "וואלה!" דווקא התחברה וטענה שזה אסקפיזם מעולה: ״המדינה עולה בלהבות בכל מובן, המנהיגים נטשו את עמם ורק העונה החדשה של "אהבה חדשה" שעלתה אמש ברשת 13 מציעה לספק לנו את המזור שהנפש מבקשת. בועה מתוקה של שידוכין, תככים ומריבות; תוכנית סוערת מספיק כדי להסיח את הדעת אך נקייה מהסחל'ה המכווץ של "הישרדות" ו"האח הגדול"; פנינה של אסקפיזם טהור. למרות חסרונותיה, העונה הקרובה של "אהבה חדשה" מסתמנת כמנת אסקפיזם לא רעה בכלל. בהסתמך על פרשיית המתכון לפסטה והפרומו לפרק הבא, דרמות עזות עומדות לפתחנו, כולל בהלה גדולה סביב אביר המסתורין מדירה 4, שהוא, אלליי, גבר. אני נשארת לצפות.״
שרון גולן מאירי מאתר "tvbee" בחרה גם לשבח את ורטהיימר, עליה כתבה שהיא ”עשויה מחומרים של מנחה מצוינת” ו”פשוט יודעת את העבודה”. בנוסף היא ביקרה את הליהוק של העונה: ”אחרי עונה שנייה שבה קיבלנו גיוון הכרחי ומרענן [...] בעונה השלישית של "אהבה חדשה" משתתפות שלוש נשים חלביות ותל אביביות, יפות ורזות, שלושתן מתחת לגיל שלושים”.
ביקורת > עונה 4

בן בירון בראודה מאתר "וואלה!" העביר ביקורת חיובית וטען שהתוכנית הזאת היא מה שאנחנו צריכים בתקופה כזו: ״ כנראה השאלה "איך ה-7 באוקטובר השפיע על-" תישאל על כל תוכנית בטלוויזיה שלנו לפחות בשנים הקרובות - ובצדק. כשזה מגיע למשתתפי "אהבה חדשה", אפשר לומר שהם קבוצת מיקוד טובה למדי, כי מדובר פחות או יותר על אותם אנשים בווריאציות שונות: כולם אובססיביים למראה שלהם, כולם מתחזקים פרופילים חזקים ברשתות החברתיות, וכולם שואפים להתפרסם. אם להסתמך עליהם, נראה שהשבת השחורה גרמה להם לחוש בעיקר בדידות. הם כבר לא מדברים על חתונה נוצצת או פרטנרית שיוכלו להזדקן איתה כל החיים, אלא נדמה שעמוק בלב הם חושבים על שאלה שעלתה לרבים מאיתנו לאחרונה: "כשניפול בשבי - האם מישהו יחכה לנו בבית כשנחזור?", אחרי שהנמכנו ציפיות, שווה להודות ש"אהבה חדשה" היא כנראה לא התוכנית הכי טובה שאתם יכולים לראות עכשיו בטלוויזיה, אבל היא גם לא הגרועה שבהן. אם אתם רוצים תוכנית לנהל איתה יזיזות - כזאת לא מחייבת, אבל לגמרי מהנה - נדמה שיש לכם פתרון לחורף הקרוב.״
אפרת קרסנר מאתר "אייס" יותר התחברה ליכולות ההנחיה של מאיה ורטהיימר: ״מאיה ורטהיימר, המנחה של "אהבה חדשה", האישה והאגדה שגורמת לחווית הצפייה במסך שלנו להיות קצת יותר כיפית וקצת פחות משעממת. אם הייתי צריכה לחשוב על אישה שהיא ההגדרה ל"קלילות" הייתי בוחרת במאיה ורטהיימר. לא בגלל שהיא אדם "קליל" כי כמו שאנחנו כבר מכירים את השחקנית ואושיית הרשת - יש בה המון צדדים רציניים ועמוקים. אלא בעיקר בגלל שהיא באה בווייב טוב ועושה את התוכנית חוויתית ומהנה. הבחירה במאיה ורטהיימר להמשיך להנחות את תוכנית הריאליטי גם בעונה הזאת היא בחירה מצוינת שממש מאירה לנו את המסך, וגם מראה בניגוד ל"אח הגדול", "הישרדות" או המירוץ למיליון", שנשים יכולות להוביל תוכניות ריאליטי מצליחות ללא שותפות עם גבר. בקיצור, חובה צפייה.״
פרסים ומועמדויות

| שנה | פרס | קטגוריה | מועמדות | תוצאה |
| --- | --- | --- | --- | --- |
| 2022 | פרסי נבחרי השנה של פרוגי 2022 | תוכנית הריאליטי של השנה | עונה 2 | מועמדות |
דאנאס רפשיס

דאנאס רפשיס (בליטאית: Danas Rapšys; נולד ב-21 במאי 1995) הוא שחיין ליטאי, אלוף עולם בבריכת 25 מטר (האנגג'ואו 2018) ואלוף אירופה בבריכת 25 מטר (גלאזגו 2019) במשחה ל-400 מטר חופשי. סגן אלוף העולם בבריכת 25 מטר (האנגג'ואו 2018), סגן אלוף אירופה (גלאזגו 2018) ופעמיים ברציפות אלוף אירופה בבריכת 25 מטר (קופנהגן 2017 וגלאזגו 2019) ואלוף האוניברסיאדה (טאיפיי 2017) במשחה ל-200 מטר חופשי.
ביוגרפיה

רפשיס נולד וגדל בפוניבז'.
ביוגרפיה > 2016

באליפות אירופה שנערכה בלונדון, במאי 2016 זכה רפשיס במדליית ארד במחשה ל-200 מטר גב בתוצאה של 1:57.22 דקות, אחרי רדוסלב קבנצקי מפולין (1:55.98 דקות) ויעקב טומרקין מישראל (1:56.97 דקות).
באולימפיאדת ריו דה ז'ניירו (2016) הוא סיים במקום 21 במשחה ל-200 מטר גב בתוצאה של 1:59.58 דקות ובמקום 24 במשחה ל-100 מטר גב בתוצאה של 54.40 שניות. נוסף לכך, הוא סיים במקום 14 במשחה שליחים 4x100 מטר בתוצאה של 3:35.90 דקות, כשחיין גב הוא קבע תוצאה של 54.85 שניות.
באליפות העולם (בריכת 25 מטר) שנערכה בווינדזור, אונטריו, קנדה בדצמבר אותה שנה הוא סיים במקום חמישי במשחה ל-200 מטר גב בשיא לאומי חדש של 1:50.87 דקות, במקום 12 במשחה ל-100 מטר גב בתוצאה של 51.10 שניות ובמקום 18 במשחה ל-200 מטר חופשי בתוצאה של 1:45.19 דקות.
ביוגרפיה > 2017

באליפות העולם שנערכה בבודפשט שבהונגריה ביולי 2017 סיים רפשיס במקום שמיני במשחה ל-200 מטר גב בתוצאה של 1:56.96 דקות. בשלב המוקדמות הוא קבע שיא לאומי חדש של 1:56.67 דקות ועלה שלישי לשלב חצי הגמר שבוא קבע שיא לאומי חדש נוסף של 1:56.11 דקות ועלה לשלב הגמר מהמקום השמיני. הוא סיים במקום עשירי במשחה ל-200 מטר חופשי בשיא לאומי חדש של 1:46.56 דקות. כבר בשלב המוקדמות הוא קבע שיא לאומי חדש של 1:46.93 דקות.
ביוגרפיה > 2017 > אלוף האוניברסיאדה

חודש אחר מכן, באוניברסיאדה שנערכה בטאיפיי, טאיוואן בסוף אוגוסט אותה שנה הוא זכה ב-3 מדליות, 2 זהב ו-1 ארד. מדליות זהב, במשחה ל-200 מטר חופשי בשיא לאומי חדש של 1:45.75 דקות, במשחה ל-200 מטר גב בתוצאה של 1:56.52 דקות ומדליית ארד, במשחה ל-100 מטר גב בתוצאה של 54.17 שניות.
ביוגרפיה > 2017 > אלוף אירופה (בריכת 25 מטר)

באליפות אירופה (בריכת 25 מטר) שנערכה בקופנהגן, דנמרק בדצמבר אותה שנה הוא זכה בשתי מדליות, זהב וארד. מדליית זהב במשחה ל-200 מטר חופשי בשיא אישי חדש של 1:40.85 דקות, לפני אלכסנדר קרסניך מרוסיה (1:42.22 דקות) ודנקן סקוט מבריטניה (1:43.07 דקות) ומדליית ארד, במשחה ל-200 מטר גב בתוצאה של 1:49.06 דקות, אחרי קלימנט קולסניקוב ברוסיה שקע שיא עולם חדש לנוער של 1:48.02 דקות ורדוסלב קבצקי מפולין (1:48.46 דקות).
ביוגרפיה > 2018

באליפות אירופה שנערכה בגלאזגו, במאי 2018 זכה רפשיס במדליית כסף במשחה ל-200 מטר חופשי בתוצאה של 1:46.07 דקות, אחרי דנקן סקוט (1:45.34 דקות) ולפני מיכאיל דובגליוק מרוסיה (1:46.15 דקות).
ביוגרפיה > 2018 > אלוף עולם (בריכת 25 מטר)

באליפות העולם (בריכת 25 מטר) שנערכה בהאנגג'ואו, הרפובליקה העממית של סין בדצמבר אותה שנה הוא זכה בשתי מדליות, זהב וכסף. מדליית זהב במשחה ל-400 מטר חופשי בשיא אליפות חדש של 3:34.01 דקות, לפני הנריק כריסטיאנסן מנורווגיה (3:36.64 דקות) וגבריאלה דטי מאיטליה (3:37.54 דקות) ומדליית כסף במשחה ל-200 מטר חופשי בתוצאה של 1:41.78 דקות, אחרי בלייק פירוני מארצות הברית (1:41.49 דקות) ולפני אלכסנדר גרהם מאוסטרליה (1:42.28 דקות). נוסף לכך, הוא סיים במקום 14 במשחה ל-200 מטר גב בתוצאה של 1:52.25 דקות.
ביוגרפיה > 2019

באליפות העולם שנערכה בקוואנגג'ו שבקוריאה הדרומית ביולי 2019 סיים רפשיס ראשון במשחה 200 מטר חופשי אך התברר שפסל בזינוק. נוסף לכך, הוא סיים במקום רביעי במשחה ל-400 מטר חופשי בתוצאה של 3:43.50 דקות ובמקום 15 במשחה ל-200 מטר גב בתוצאה של 1:58.29 דקות.
באליפות אירופה (בריכת 25 מטר) שנערכה בגלאזגו, בדצמבר אותה שנה הוא זכה בשתי מדליות זהב, במשחה ל-200 מטר חופשי בתוצאה של 1:41.12 דקות, לפני דנקן סקוט (1:41.42 דקות) ומיכאיל וקובישצ'ב מרוסיה (1:41.52 דקות) ובמשחה ל-400 מטר חופשי בשיא אליפות חדש ובשיא לאומי חדש של 3:33.20 דקות, לפני תומאס דין מבריטניה (3:37.95 דקות) וגבריאלה דטי (3:38.06 דקות).
ביוגרפיה > 2021

באליפות אירופה שנערכה בבודפשט שבהונגריה במאי 2021, זכה במדליית ארד במשחה ל-400 מטר חופשי בתוצאה של 3:45.39 דקות, אחרי מרטין מליוטין מרוסיה (3:44.18 דקות) ופליקס אאובק מאוסטריה (3:44.63 דקות). במשחה ל-200 מטר חופשי סיים רביעי בתוצאה של 1:45.72 דקות. סיים במקום 9 בשליחים 4x100 מטר מעורב בתוצאה של 3:35.48 דקות.
באולימפיאדת טוקיו הוא סיים במקום שמיני במשחה ל-200 מטר חופשי בתוצאה של 1:45.78 דקות. בשלב חצי הגמר הוא קבע תוצאה של 1:45.32 דקות ועלה מהמקום השלישי למשחה הגמר. נוסף לכך, הוא סיים במקום 13 במשחה ל-400 מטר חופשי בתוצאה של 3:46.32 דקות.
ביוגרפיה > 2022

באליפות העולם (בריכת 25 מטר) שנערכה במלבורן שבאוסטרליה בדצמבר 2022 זכה במדליית ארד במשחה ל-400 מטר חופשי בתוצאה של 3:36.26 דקות, אחרי קירן סמית' מארצות הברית (3:34.28 דקות) ותומאס ניל מאוסטרליה (3:35.25 דקות). במשחה ל-200 מטר חופשי סיים 7 בתוצאה של 1:41.74 דקות.
ביוגרפיה > 2023

באליפות אירופה (בריכת 25 מטר) שנערכה באוטופן שברומניה זכה במדליית כסף במשחה ל-400 מטר חופשי בתוצאה של 3:37.80 דקות, אחרי דניאל וויפן מאירלנד (3:35.47 דקות) ולפני לוקא הנבו מבלגיה (3:37.91 דקות). במדליית ארד במשחה ל-200 חופשי בתוצאה של 1:41.15 דקות, אחרי מאט ריצ'רדס מבריטניה (1:41.01 דקות) וג'יימס גאי מבריטניה (1:41.12 דקות) ומדליית ארד במשחה ל-200 מעורב אישי בתוצאה של 1:53.49 דקות אחרי דנקן סקוט מבריטניה (1:50.98 דקות) ואלברטו ראצטי מאיטליה (1:53.49 דקות).
ביוגרפיה > 2024

באליפות העולם בשחייה בדוחא שבקטאר שנערכה בפברואר 2024, זכה במדליית כסף במשחה ל-200 מטר חופשי בתוצאה של 1:45.05 דקות, אחרי הוואנג סון וו מדרום קוראה (1:44.75 דקות) ולפני לוק הובסון מארצות הברית (1:45.26 דקות). במשחה ל-400 מטר חופשי סיים במקום 20 בתוצאה של 3:48.72 דקות. סיים 7 במשחה שליחים 4x200 מטר חופשי בתוצאה של 7:11.57 דקות.
באליפות אירופה שנערכה בבלגרד שבסרביה ביוני 2024 זכה במדליית זהב במשחה שליחים 4x200 מטר חופשי ביחד עם תומאס נביקוניס, תומאס לוקמינאס וקריסטופאס טרפוצ'קה בשיא לאומי של 7:08.04 דקות. זכה במדליית כסף במשחה ל-200 מטר חופשי בתוצאה של 1:45.65 דקות, אחרי דוד פופוביץ' מרומניה (1:43.13 דקות) ולפני אנטוניו דג'קוביץ' משווייץ (1:46.32 דקות). סיים רביעי במשחה ל-400 מטר חופשי בתוצאה של 3:47.87 דקות.
באולימפיאדת פריז סיים חמישי במשחה ל-200 מטר חופשי בתוצאה של 1:45.46 דקות. במקום 10 במשחה ל-400 מטר חופשי בתוצאה של 3:46.27 דקות, סיים במקום 15 במשחה שליחים 4x200 מטר חופשי בתוצאה של 7:16.61 דקות ומקום 20 במשחה ל-100 מטר חופשי בתוצאה של 48.53 שניות.
שיאים אישים > בריכה אולימפית

200 מטר חופשי: 1:44.38 דקות (2019), שיא ליטא
400 מטר חופשי: 3:43.36 דקות (2019), שיא ליטא
800 מטר חופשי: 7:59.34 דקות (2019), שיא ליטא
100 מטר גב: 53.79 שניות (2017), שיא ליטא
200 מטר גב: 1:56.11 דקות (2017), שיא ליטא
שיאים אישים > בריכת 25 מטר

200 מטר חופשי: 1:40.85 דקות (2017), שיא ליטא
400 מטר חופשי: 3:33.20 דקות (2019), שיא ליטא
800 מטר חופשי: 7:57.72 דקות (2017), שיא ליטא
100 מטר גב: 50.95 שניות (2014), שיא ליטא
200 מטר גב: 1:49.06 דקות (2017), שיא ליטא
100 מטר פרפר: 50.79 שניות (2014), שיא ליטא
דיסני על הקרח

דיסני על הקרח (Disney on Ice) היא סדרת מופעי קרח המופקים בשיתוף עם חברת וולט דיסני, בדרך כלל עבור קהל יעד של ילדים, במופעים משתתפים מחליקים אמנותיים על הקרח המגלמים דמויות דיסני בהופעה הלקוחה מתוך סרטי דיסני.
המופעים החלו ב-1981 תחת השם "העולם על הקרח של וולט דיסני" (Walt Disney's World on Ice), ב-1987 נערך לראשונה מופע בינלאומי, ב-1998 שונה השם לדיסני על הקרח.
מנחי המופע הם בדרך כלל מיקי מאוס ומיני מאוס, המופעים גם מרבים לשלב דמויות של הסרטים החדשים של דיסני בעת המופע כחלק מטקטיקה של קידום מכירות.
עבד א-ראזק אל-יחיא

עבדול ראזק אל-יחיא (בערבית: عبد الرزاق اليحيى; 15 במרץ 1929 - 9 במרץ 2020), המכונה אבו אנאס, היה פוליטיקאי ואיש צבא סורי-פלסטיני. הוא כיהן בתפקיד שר הפנים של הרשות הפלסטינית, והיה חבר במועצה הלאומית הפלסטינית.
ביוגרפיה

עבדול ראזק נולד ב-15 במרץ 1929 בעיירה טנטורה ליד חיפה. הוא למד בבית הספר בחיפה ובעכו ולאחר מכן בקולג' הערבי בירושלים, שם למד עד שנת 1947. באפריל 1948 הצטרף לקורס קצינים מקרב ערביי ארץ ישראל בסוריה. הוא הצטרף לצבא ההצלה של פאוזי קאוקג'י ושירת בו בלבנון ובסוריה עד לפירוקו. במקביל, משפחתו עזבה את עיירת הולדתו עם הקמת מדינת ישראל.
ראזק המשיך את השכלתו הצבאית בסוריה, וקיבל תואר שני במדעי הצבא מהמכללה לפיקוד ומטה בסוריה בשנת 1965. הוא גם למד סטטיסטיקה, מנהל עסקים וגיאוגרפיה באוניברסיטת דמשק. הוא שירת בצבא הסורי בין השנים 1949-1958 במספר מקומות, ובהם רמת הגולן, שם מילא כמה תפקידי פיקוד. ב-1964 היה מעורב בהקמת צבא השחרור הפלסטיני ועלה בסולם הדרגות, הוא היה ראש המבצעים ולאחר מכן סגן הרמטכ"ל עד מלחמת ששת הימים.
באוגוסט 1968 הוביל את הניסיונות לקדם את עצמאותו של צבא השחרור הפלסטיני מהשליטה הסורית והיה מעורב בהקמת הוועד הפועל של הארגון לשחרור פלסטין. אך בעקבות התנגדותה של סוריה, הוא התפטר מתפקידו כדי להפוך ליועץ צבאי לוועד הפועל של הארגון לשחרור פלסטין ולראש המטה של ​​הטרור הפלסטיני מאז 1969. ביוני 1969, הוועד הפועל של אש"ף מינה אותו מחדש כמפקד העליון של צבא השחרור הפלסטיני, ובספטמבר 1970, כשיאסר ערפאת קיבל את התפקיד, יחיא הפך לרמטכ"ל של כל הכוחות הפלסטיניים. עקב הלחץ הסורי, הוא הוחלף ב-1971 והפך למנהל המחלקה המדינית של הארגון לשחרור פלסטין בין השנים 1971-1984. הוא היה חבר בוועד הפועל של הארגון בין השנים 1984-1991.
ראזק השתתף במשא ומתן הישראלי-פלסטיני ועמד בראש הנציגות הביטחונית הפלסטינית בין השנים 1993-1999, הוא מילא תפקיד בהסכם עזה ויריחו תחילה, בהסכמי הביניים, לרבות הסכם חברון והסכם ואי, בנוסף למשא ומתן על המעבר הבטוח ונמל התעופה והנמל בעזה. הוא גם עמד בראש ועדות הגבולות והביטחון והנסיגה במשא ומתן על הסדר הקבע.
ב-13 ביוני 2002 הוא מונה לתפקיד שר הפנים בממשלה הפלסטינית הרביעית בראשות ערפאת, עד ה-29 באוקטובר 2002. הוא מונה מחדש לתפקיד ב-14 ביוני 2007, בממשלה ה-12.
אל יחיא היה נשוי פעמיים, והיו לו ארבע בנות מאשתו הראשונה. לאחר מותה ב-1975, הוא התחתן שוב ונולדו לו בת ובן. אשתו השנייה נפטרה בשנת 2004.
הוא פרסם כמה ספרים, כולל "בין צבא לפוליטיקה: זיכרונות", וקיבל כמה מדליות, ובהן: עיטור כוכב ירושלים מידיו של מחמוד עבאס, אחרי שהועלה רשמית לדרגת סגן אלוף ומדליית יאסר ערפאת.
אל יחיא נפטר ב-9 במרץ 2020 בעמאן, שם גם נקבר.
ב-20 באוגוסט 2022 חנכה עיריית אל-בירה בנפת רמאללה ואל בירה רחוב על שמו.
תמר שגיא

פרופסור תמר שגיא היא פסיכולוגית חברתית, חוקרת בתחום של יחסים בין קבוצות, יחסי כח, יחסי מגדר ושינוי חברתי. עבודותיה משמשות לפיתוח חשיבה וייעול של מפגשים בין קבוצות, הן באקדמיה והן מחוצה לה.הן עוסקות בהבנת התהליכים המנטליים אשר משמרים אי-שוויון, ומה ניתן לעשות על מנת לייצר שינוי חברתי.
המאמרים המצוטטים ביותר של פרופ' שגיא עוסקים בתהליכי פיוס בין קבוצות. שגיא היא בין החוקרים הראשונים שזיהו כי תהליכי פיוס (כמו דיאלוג בין קבוצות) לוקים בחסר בכך שאינם לוקחים בחשבון את פערי הכוח בין הקבוצות. מחקריה עוזרים לזהות מהם הכשלים המרכזיים ביוזמות דיאלוג, ומה ניתן לעשות כדי לייצר מפגשים שיהיה להם אפקט חיובי מתמשך.
עבודותיה המחקריות מתפרסות בכתבי עת מדעיים כמו Psychological Science, Nature, Personality and Social Psychology Bulletin, ו- Journal of Personality and Social Psychology והיא עורכת בכתב העת Group Processes and Intergroup Relations
שגיא זכתה בפרס היוקרתי עבור חוקרים מובילים בעולם בתחום הגיוון לשנת 2024, המוענק על ידי האגודה לפסיכולוגיה חברתית ניסויית. ונבחרה על ידי מגזין גלובס לאחת מ-40 הצעירים המבטיחים בישראל. כמו כן, היא מתראיינת תדיר באמצעי התקשורת וכותבת מאמרי דעה בנושאים של מגדר, יחסים בין קבוצות, ושינוי חברתי, ומרצה במגוון ארגונים בנושאים אלה..
רקע אקדמי

שגיא השלימה לימודי דוקטורט בשנת 2008 באוניברסיטת קונטיקט בארצות הברית. מנחי הדוקטורט שלה היו פרופסור פלישיה פרטו, אחת החוקרות המובילות בעולם בתחום של הפסיכולוגיה של אי-שוויון, ופרופסור ג'ק דווידיו, מומחה עולמי לעולמות הפיוס ותהליכי זהות בין קבוצות. עבודת הדוקטורט שלה שנקראה "האירוניה של ההרמוניה", הצביעה על האופן בו מפגש הרמוני בין שתי קבוצות מרקע שונה עשוי להוביל לשימור יחסי הכוח הלא שוויוניים בין הקבוצות.  המאמר המרכזי מתוך עבודת הדוקטורט צוטט מעל ל-780 פעמים, ומאז שוחזר מספר רב של פעמים כולל במטה אנליזה שהתפרסה על פני יותר מ-60 מדינות. לאחר לימודי הדוקטורט שלה הייתה פוסט-דוקטורנטית באוניברסיטת ייל. בשנת 2010 הצטרפה לבית הספר ברוך איבצ'ר לפסיכולוגיה באוניברסיטת רייכמן. נכון לשנת 2025 היא פרופסור מן המניין באוניברסיטה זו. מחקריה, התפרסמו בכ-100 מאמרים שצוטטו יותר מ-8600 פעמים.
מחקרים בנושא יחסים בין קבוצות

המאמר "האירוניה שבהרמוניה" של שגיא ועמיתיה היה בעל השפעה רבה בתחום הפסיכולוגיה החברתית. המאמר התבסס על סדרת מחקרים שלה שעסקה בהשפעת מפגשים ודיאלוג בין חברי קבוצה בעלת כוח וחברי קבוצת מיעוט מוחלש. למשל מפגשים בין יהודים לערבים בישראל, בין לבנים ושחורים בארצות הברית ובין קבוצות רוב ומיעוט באירופה. הממצאים העלו כי המפגשים המשותפים עשויים להפחית דעות קדומות אולם בו בעת גם לשמר את אי השוויון בין הקבוצות. זאת כיוון שההרגשה הטובה שנוצרת אצל חברי הקבוצה החלשה בעקבות המפגשים, מחלישה את המוטיבציה שלהם לקדם שינוי חברתי, ולא בהכרח משפיעה על נכונות חברי הקבוצה החזקה לוותר על כוח סטטוס ומשאבים. במחקרי המשך מצאו שגיא ועמיתיה כי לאורך זמן, כשהרמוניה בין קבוצות איננה מייצרת יחסים יותר שוויוניים, חברי הקבוצה החלשה עשויים לחוש תסכול רב ובמקרים מסוימים אף לחוש נבגדים. היא חקרה את התהליך הזה בקרב חברי העדה הדרוזית בישראל ומצאה כי בעקבות חקיקת חוק הלאום, דרוזים צעירים חשו שהם איבדו את תחושת החיבור שלהם לחברה הישראלית – תחושה שניבאה אצלם תסכול רב ועלייה בתמיכה בפעולות מחאה לא נורמטיביות.
מחקר נוסף שערכה בהקשרים אלו עוסק בבחינת ההשפעה של הרמוניה בתוך קשר זוגי, על האופן בו נשים בתוך הקשר תופסות אי שוויון מגדרי. בדומה למחקריה על קבוצות ששונות בכוח, גם כאן נשים שחוו עם בני זוגן מגע הרמוני (כלומר דיווחו על יחסים הרמוניים עם בני זוגן) גם ראו את אי השוויון המגדרי כצודק יותר.  מהמחקר עולה שוב כי תהליכים של הרמוניה בין קבוצות עשויים ליצור אצל חברי הקבוצה החלשה תפיסה של יחסי הכוח כפחות מטרידים, ובכך לייצב את ההיררכיה החברתית.
שגיא סיכמה, יחד עם עמיתתה ד"ר מיכל רייפן-תגר, 50 שנה של ספרות על קונפליקטים בין קבוצות. במאמר סקירה שהתפרסם ב-Nature שגיא ורייפן תגר מציעות את המונח "תפיסת עולם תומכת קונפליקט" אשר מאגד את התהליכים המנטליים שמעודדים קונפליקטים בין קבוצות. במאמר הן סוקרות את התהליכים שמנבאים את תפיסת העולם הזו ודרכים למתן אותה.
בנוסף חוקרת שגיא את האופן בו חברי קבוצות חזקות מנהלים את הזהות החזקה שלהם. למשל, במחקרים שמוביל דוקטור אריק שומן (דוקטורנט של שגיא לשעבר) נמצא כי חברי קבוצות חזקות חוות איום מוסרי מעצם היותן בעמדת כוח ונוקטות באסטרטגיות שונות לניהול האיומים, כמו הכחשה של אי השוויון, הפחתה שלו, או התרחקות מהנושא.
מחקרים בנושא מגדר

פרופסור שגיא חוקרת היבטים שונים של אי שוויון מגדרי. בתחילת דרכה המחקרית היא התמקדה בתהליכים של החפצה מינית. במחקר היא בחנה התנהגות של נשים באינטראקציות חברתיות במצבים בהן הן נתפסות כאובייקטים מיניים. בניסוי זה המשתתפים (גברים ונשים) נתבקשו להציג את עצמם בעל פה מול בן המין השני. המשתתפים צולמו בעת ההצגה העצמית באחד משלושה מצבים: גוף (צולמו מהצוואר ומטה), פנים (צולמו מהצוואר ומעלה), או שמע בלבד (ללא צילום). נשים שגופם צולם צמצמו את נוכחותן החברתיות בכך שדיברו פחות משאר הקבוצות, במיוחד בשיחה עם גברים.
במחקרים מאוחרים יותר שגיא התמקדה באופן בו חשיבה מהותנית על מגדר, כלומר חשיבה על הבדלים בין המינים כנטועים במהות ביולוגית, עשויה לשמר אי שיוויון מגדרי. יחד עם עמיתותיה מיכל רייפן תגר ופרופסור דפנה יואל היא הציעה מודל שמדגים כי חשיבה מהותנית על מגדר מנבאת התנהגות שממגדרת את הסביבה ובכך מייצרת שימור של אי השוויון המגדרי. במאמר נוסף, בהובלת נויה כסלו, היא מראה כי גם בקרב הורים לילדים בגיל הרך, חשיבה מהותנית מייצרת מיגדור של סביבת ילדיהם כך שהיא מעודדת אצלם קניית מתנות שתואמות לסטריאוטיפ המגדרי. כך, גם בתחום המגדר, עבודותיה של שגיא מתחקות אחר תהליכים מנטליים שמשמרים אי שיוויון.
מחקר נוסף שלה השווה דעות קדומות כלפי נשים ללא ילדים לעומת נשים בתפקידי כוח או נשים להט"ביות. נמצא כי נשים שבוחרות לא להיות אימהות מקבלות תגובות שליליות יותר מאלו המפרות נורמות מגדריות אחרות. הממצאים מצביעים על כך שהציפייה לאימהות היא חזקה יותר מציפיות מגדריות אחרות.
איסלנד באירוויזיון 2024

איסלנד השתתפה באירוויזיון 2024, שהתקיים במאלמה שבשוודיה, עם השיר "Scared of Heights" בביצוע הזמרת האיסלנדית הרה ביורק. תאגיד השידור האיסלנדי, Ríkisútvarpið‏ (RÚV), הפיק את הקדם המסורתי Söngvakeppnin על מנת לבחור את נציגות המדינה לתחרות.
איסלנד הוגרלה להתחרות בחצי הגמר הראשון של אירוויזיון 2024, שהתקיים ב-7 במאי. היא הופיעה שמינית בסדר ההופעות, לפני סלובניה ואחרי קרואטיה. בסוף הערב כשלה המדינה בניסיון להעפיל לגמר. מאוחר יותר התברר כי היא דורגה במקום ה-15 והאחרון בחצי הגמר עם 3 נקודות בלבד.
רקע

קודם לאירוויזיון 2024 השתתפה איסלנד בתחרות שלושים ותשע פעמים מאז הופעת הבכורה שלה באירוויזיון 1986. היא הגיעה פעמיים למקום השני, ורשמה את הישגה הטוב ביותר בתחרות. הפעם הראשונה אירעה בשנת 1999 אז נשלחה סלמה ביורנסדוטיר עם השיר "All Out of Luck". עשור אחר כך דורגה יוהאנה עם שירה "Is It True?" במקום השני גם כן. כמו כן, שניים מנציגיה הגיעו למקום הרביעי: האחד, סטיורנין עם "Eitt lag enn", עשה זאת ב-1990, ואילו דאדי פרייר עם "10 Years", דורג במקום זה באירוויזיון 2021. מאז החלת שלבי חצאי הגמר ב-2004 כשלה המדינה שמונה פעמים בניסיון להעפיל לגמר, כולל באירוויזיון 2023 כשטיליאו ושירה "Power" דורגו במקום ה-11 בשלב זה.
תאגיד השידור האיסלנדי, Ríkisútvarpið‏ (RÚV), משדר בקביעות את אירועי האירוויזיון בשטח המדינה, ומארגן את תהליך בחירת הנציגות האיסלנדית לתחרות. בין השנים 2006–2020 והחל מ-2022 נבחר נציג המדינה דרך תחרות הקדם Söngvakeppnin. ב-30 במאי 2023 אישר התאגיד את השתתפות המדינה באירוויזיון 2024, והשאיר את שיטת הבחירה על כנה.
לפני האירוויזיון > Söngvakeppnin 2024

Söngvakeppnin 2024 היה הקדם הלאומי שדרכו נבחר הנציג והשיר האיסלנדי לאירוויזיון. הוא הופק על ידי RÚV, וכלל שני חצאי גמר ב-17 וב-24 בפברואר 2024 באולפן טריונורת' וגמר ב-2 במרץ בלאוגארדאלשל – שניהם ממוקים ברייקיאוויק. שלושת המופעים הוגשו על ידי ראגנהילדור סטיינון יונסדוטיר, סיגורד דורי גונארסון ואנשטיין מנואל סטפנון. האמנים שהעפילו לגמר נקבעו באמצעות קולות הקהל בלבד, וזהות הזוכה בגמר הוחלטה בשילוב עם קולות השופטים.
לפני האירוויזיון > Söngvakeppnin 2024 > האמנים התחרים

ב-15 ביוני 2023 פתח RÚV את תקופת הגשת המועמדויות להתחרות בתחרות הקדם הארצית. תאריך סגירת ההרשמה נקבע ל-10 בספטמבר. עם תום התקופה הוגשו לתאגיד 118 שירים. בנוסף לתהליך זה הזמין RÚV כמה מוזיקאים ידועי-שם באיסלנד להשתתף באירוע. ב-27 בינואר 2024 נחשפו עשרת האמנים הנבחרים. שמו של בשאר מוראד נודע לציבור שלושה ימים לפני כן. בין המשתתפים נמנית הרה ביורק, שייצגה את איסלנד באירוויזיון 2010.
| אמן | שיר> שם איסלנדי | שיר> שם אנגלי | כותבים |
| --- | --- | --- | --- |
| אניטה | "Stingum af" | "Downfall" | אסדיס מריה וידארסדוטיר, ג'ייק טנץ' |
| בשאר מוראד | "Vestrið villt" | "Wild West" | בשאר מוראד, איינאר הראפן סטפנסון, מת'יאס טריגבי האראלדסון |
| בלאנקיפלור | "Sjá þig" | "Love You" | אלברט סיגורדסון, הולמפרידור סיגורדארדוטיר, קריסטין סיגורדארדוטיר, פאל אקסל סיגורדאסון, סולבייג סיגורדארדוטיר |
| קיסטון | "Ró" | "Flow" | האפסטיין פראיינסון, האלדור אלדיארן, אונה טורפאדוטיר |
| היידרון אנה | "Þjakaður af ást" | — | היידרון אנה ביורנסדוטיר, רות ריקיי טריגבאדוטיר |
| הרה ביורק | "Við förum hærra" | "Scared of Heights" | אסדיס מריה וידארסדוטיר, פראס אלקואיסי, יארו עומאר, מיכאל בורק |
| מאיה | "Fljúga burt" | "Break Away" | באלדבין סנייר הלינסון, הלגה סופיה אולאפסדוטיר, מריה אגנסארדוטיר |
| סיגה אוזק | "Um allan alheiminn" | "Into the Atmosphere" | בירקיר בלייר אודינסון, מיקולאי מאקיי טריבולק, סיגרידור אוסק הראפנקלסדוטיר |
| סאני | "Fiðrildi" | — | ניקולאס סטפון ניקולאסון, סאנה קריסטינסדוטיר |
| וייב | "Bíómynd" | "Movie Scene" | דריפה נדיה ת'ורודסן מצ'יאט, האלפדאן הלגי מת'יאסון, מת'יאס דוד מת'יאסון |
לפני האירוויזיון > Söngvakeppnin 2024 > חצאי גמר

שני חצאי הגמר התקיימו ב-17 וב-24 בפברואר 2024. חמישה שירים בוצעו בכל אירוע, ומתוכם רק שניים העפילו לגמר. RÚV שמרה על זכותה לבחור פיינליסט חמישי נוסף מבין המועמדים שלא נבחרו על ידי הקהל. בחצי הגמר הראשון הופיעו פרידריק אומאר, נציג איסלנד לאירוויזיון 2008 כחלק מהצמד יורובנדיד וסיגרידור ביינטיינסדוטיר, נציגת איסלנד בשנים 1990 כחלק מסטיורנין, 1992 כחלק מהיט 2 היט ו-1994. בחצי הגמר השני הופיעו דנייל וג'ואי גריטס, ביורגבין האלדורסון, נציג איסלנד לאירוויזיון 1995 ואנשטיין מנואל סטפנון.
מעפיל של הקהל
מעפיל של ההפקה